Londýn 23. júna (TASR) - Britská opozičná Konzervatívna strana v piatok vyzvala na usporiadanie referenda o zmluve Európskej únie (EÚ) z Nice, ktorá má pripraviť pôdu pre jej rozšírenie. Informuje o tom dnes londýnsky denník Independent.
Konzervatívci tvrdia, že EÚ ignoruje verejnú mienku po tom, čo írski voliči túto zmluvu odmietli.
Noviny pripomínajú, že predseda Európskej komisie Romano Prodi vyvolal vo štvrtok kontroverzné reakcie, keď vyhlásil, že rozširovanie únie môže pokračovať aj napriek výsledku írskeho referenda.
Britský minister zahraničných vecí Jack Straw v piatok uviedol, že je technicky správne, aby sa rozširovanie uskutočnilo aj bez zmluvy z Nice, no trval na tom, že bude potrebná určitá dohoda na schválenie vstupu nových členov.
K výsledku írskeho referenda Straw povedal: "Výsledok nás mrzí, no budeme ho rešpektovať. Jednomyseľne sme sa dohodli, že zmluva z Nice sa nedá prehodnotiť. Ratifikačný proces sa začne v iných členských krajinách, kým írska vláda nenájde spôsob, ako zmierniť obavy svojich ľudí," cituje Independent záverom Jacka Strawa.